
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 17 iunie 2002

Nr.29/200

RAPORT

asupra propunerii legislative pentru modificarea alin.(1) al art.22 din Legea nr.84/1995 - Legea învăţământului

1. În conformitate cu prevederile art.89 din Regulamentul Camerei Deputaţilor, cu adresa nr.127 din 22 aprilie 2002 - Cabinet Secretar General - s-a primit, spre dezbatere şi avizare, propunerea legislativă pentru modificarea alin.(1) al art.22 din Legea nr.84/1995 - Legea învăţământului. Propunerea legislativă a fost avizată de Consiliul Legislativ. Prin această propunere legislativă elevii care îşi încheie studiile gimnaziale la şcolile în limbile minorităţilor naţionale au obligaţia să susţină la examenul de capacitate şi o probă la limba şi literatura minorităţii naţionale respective, având în vedere că au urmat opt ani de zile studiile în această limbă.

2. Propunerea legislativă face parte din categoria legilor organice, potrivit prevederilor art.72 din Constituţie.

3. La dezbaterea propunerii  legislative au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: d-na Ecaterina Andronescu, Ministrul Educaţei şi Cercetării.

4. La lucrările Comisiei din ziua de 11 mai 2002, au fost prezenţi 20 deputaţi, din totalul 25 membri ai Comisiei. Raportul Comisiei a fost adoptat cu 13 voturi pentru respingere, 4 voturi împotriva respingerii şi 2 abţineri. 

5. În urma examinării propunerii legislative, Comisia a hotărât că aceasta nu poate fi acceptată şi propune Plenului respingerea pentru următoarele motive:

· O iniţiativă legislativă trebuie să răspundă unor realităţi; până în prezent, de la intrarea în vigoare a Legii învăţământului nu au fost nici un fel de sesizări privind finalizarea studiilor în învăţământul gimnazial prin examenul de Capacitate, procesul de învăţământ, în şcolile cu predare în limbile minorităţilor naţionale, decurgând normal;
· Includerera unei proble în plus la examenul de Capacitate dezavantajează elevii de naţionalitate română sau alte naţionalităţi care frecventează o şcoală cu limba de predare a unei minorităţi naţionale;
· Introducerea unui examen în plus, la limba şi literatura maternă respectivă, la examenul de Capacitate, dezavantajează media notelor obţinute de elevii de alte naţionalităţi;
· În urma unor astfel de reglementări, este posibil ca elevii români să nu se mai înscrie la şcolile cu limbile de predare ale minorităţilor naţionale, urmând ca numărul claselor să se reducă drastic şi în consecinţă, normele cadrelor didactice.

